Maatietopalvelu

Kyselyvastaus

**Asiakirjan tunnus:** KT892

**Päivämäärä**: 8.7.2024

**Julkisuus:** Julkinen

**Kongon demokraattinen tasavalta / Pitkään ulkomailla oleskelleiden asema Kongo DT:ssä**

**Democratic Republic of the Congo (DRC) / Situation of returnees that have resided a long term abroad**

Kysymykset

1. Kohdistuuko ulkomailla pitkään oleskelleisiin Kongon demokraattisen tasavallan kansalaisiin oikeudenloukkauksia tai syrjintää heidän palatessaan maahan?  
2. Millä tavalla ympäröivä yhteiskunta suhtautuu pitkään ulkomailla oleskelleen henkilön paluuseen?  
3. Millä tavalla pitkään poissaolo Kongon demokraattisesta tasavallasta vaikuttaa henkilön profiloitumiseen ympäröivän yhteiskunnan tai viranomaisten silmissä kotimaassaan?

Questions

1. Do long-term Congolese (DRC) residents abroad face infringements or discrimination upon their return to Congo?  
2. How does the surrounding society view the return of a long-term resident?  
3. How does a long absence from the DRC affect a person’s profile in the eyes of the surrounding society or authorities in his/her home country?

# Kohdistuuko ulkomailla pitkään oleskelleisiin Kongon demokraattisen tasavallan[[1]](#footnote-1) kansalaisiin oikeudenloukkauksia tai syrjintää heidän palatessaan maahan?

Belgian maahanmuuttoviranomaisten maatietopalvelun (CEDOCA) 27.9.2022 julkaisemassa raportissa käsitellään kongolaisten viranomaisten suhtautumista Kongoon Belgiasta palanneisiin, alun perin laittomasti Kongosta poistuneiden ja/tai Belgian viranomaisilta kansainvälistä suojelua hakeneisiin ja/tai siellä oleskelleisiin kansalaisiin Kongoon paluun jälkeen. Ranskankielinen raportti tarkastelee ajanjaksoa kesäkuusta 2021 elokuuhun 2022. Kyseinen raportti päivittää myös englanniksi ilmestynyttä, samaa teemaa käsittelevää raporttia, joka on julkaistu 23.7.2021 (tarkastelujakso 1.1.2020–7.6.2021). Molemmat raportit on julkaistu CEDOCA:n kotisivuilla.[[2]](#footnote-2)

Tässä kyselyvastauksessa on käytetty pääasiallisina lähteinä em. raportteja, mutta niitä ei ole käännetty vastaukseen kokonaisina.

Ajankohtainen maastalähtö- ja pakolaiskonteksti

YK:n pakolaisjärjestö UNHCR:n mukaan kongolaisten pakolaisten suurin vastaanottajamaanosa on Afrikka. Suurin osa noin miljoonasta kongolaispakolaisesta oleskelee Kongon naapurimaissa eli Ugandassa, Ruandassa, Burundissa, Tansaniassa, Sambiassa jne. Lisäksi n. 5,6 miljoonaa kongolaista on maan sisäisessä paossa Kongon sisällä, näistä yli 4 miljoonaa maan itäisillä konfliktialueilla Pohjois- ja Etelä-Kivussa sekä Iturin maakunnassa.[[3]](#footnote-3) Kongosta on lähdetty perinteisesti myös entiseen siirtomaaisäntämaahan Belgiaan. Ensimmäiset merkittävät siirtolaisvirrat olivat 1980-luvulla, ja sen jälkeen kongolaisia on lähtenyt Belgiaan tasaisesti myös 1990- ja 2000-luvuilla. Selkeitä turvapaikkahakemuspiikkejä on nähty vuosina 1992–1993 ja toisen Kongon sodan aikaan vuosina 1998–2003. Alun perin kongolaiset muuttivat Belgiaan opiskelemaan; sittemmin monet ovat hakeneet turvapaikkaa ja pyrkineet saamaan sukulaisensa Belgiaan perheenyhdistämisen kautta. 1960-luvulta 1980-luvun loppupuolelle raportoitiin paljon paluita kotimaahan, mutta 1990-luvulta lähtien kongolaisilla on selvästi ollut pyrkimys muuttaa pois maasta pysyvästi tai ainakin pitkäaikaisesti.[[4]](#footnote-4) Belgiassa asui 2010-luvun loppupuolella n. 80 000 kongolaista, mitä ei pidetty erityisen suurena määränä: maastamuuttoa onkin pitkään pidetty ns. ylempien sosiaaliluokkien vaihtoehtona, ja monet Kongon konflikteja pakenevat henkilöt siirtyvät pääasiassa maan sisällä tai lähialueilla.[[5]](#footnote-5)

Paluukonteksti ja paluun jälkeinen kohtelu

UNHCR:n 31.5.2024 julkaiseman tiedon mukaan Afrikan maissa oleskelee 1 063 997 kongolaista pakolaista. Aikavälillä 2022–2024 naapurimaista on kotiutettu Kongoon 13 094 pakolaista.[[6]](#footnote-6) Tässä kyselyvastauksessa ei käsitellä Afrikan maista Kongoon palanneiden/palautettujen pakolaisten tilannetta.

Belgian turvapaikka- ja maahanmuuttoministeri Nicole de Moorin antaman tiedon valossa Belgiassa turvapaikkaa hakevien tausta ja määrä ovat erilaisia kuin Afrikan maissa: esimerkiksi vuonna 2021 yhteensä 274 kongolaista haki Belgiassa turvapaikkaa, vuonna 2022 marraskuuhun mennessä turvapaikanhakijoita oli 603. Jätettyjen turvapaikkahakemusten hyväksymisprosentti laski 30:stä 13:een. Belgian viranomaiset palauttivat Kongoon tammi-kesäkuussa 2022 yhdeksän ja marraskuussa 2022 14 kielteisen turvapaikkapäätöksen saanutta henkilöä. Belgian turvapaikka- ja maahanmuuttoministeri Nicole de Moorin mukaan 70 % Belgiaan saapuvista kongolaisista turvapaikanhakijoista on lähtöisin Kinshasasta.[[7]](#footnote-7)

Alankomaiden ulkoministeriön lokakuussa 2021 julkaisemassa Kongo-raportissa viitataan CEDOCA:n 7.6.2021 ja 20.1.2020 julkaisemiin raportteihin sekä kahteen luottamukselliseen lähteeseen (näitä kontaktoitu 19.5.2021 ja 20.5.2021) ja todetaan, että ei ole todisteita siitä, että palanneilla olisi ollut ongelmia viranomaisten kanssa paluun yhteydessä, eikä ole näyttöä siitä, että palanneisiin henkilöihin olisi kohdistunut väärinkäytöksiä. Alankomaiden raportissa ei ole muita mahdollisia lähteitä asiasta.[[8]](#footnote-8)

Ks. myös tämän vastauksen kohdat 2 ja 3.

# Millä tavalla ympäröivä yhteiskunta suhtautuu pitkään ulkomailla oleskelleen henkilön paluuseen?

Kongon lainsäädäntö takaa kansalaisille liikkumisvapauden ja siirtolaisuuden sekä oikeuden matkustaa ulkomaille ja palata takaisin kotimaahansa.[[9]](#footnote-9) Kongon vuonna 2006 voimaan tullut ja vuonna 2011 uudistettu perustuslaki (30 artikla) toteaa:

“*Toute personne qui se trouve sur le territoire national a le droit d’y circuler librement, d’y fixer sa résidence, de le quitter et d’y revenir, dans les conditions fixées par la loi. Aucun Congolais ne peut être ni expulsé du territoire de la République, ni être contraint à l’exil, ni être forcé à habiter hors de sa résidence habituelle*”.[[10]](#footnote-10)

Lisäksi Kongo on ratifioinut (1.11.1976) kansalaisoikeuksia ja poliittisia oikeuksia koskevan kansainvälisen yleissopimuksen[[11]](#footnote-11), jonka 12 artiklassa tunnustetaan kansalaisten oikeus poistua kotimaastaan ja palata sinne.[[12]](#footnote-12) Käytettävissä olevista lähteistä ei käytettävissä olleessa ajassa löytynyt tietoa siitä, että Kongon lainsäädäntö sanktioisi myöskään laitonta maasta poistumista, kansainvälisen suojelun hakemista ulkomailla tai oleskelua ulkomailla. Myöskään CEDOCA:n konsultoimien asiantuntijalähteiden mukaan (mm. Belgian maahanmuuttoviranomaiset ja kansainvälisen siirtolaisuusjärjestö IOM) tällaista lainsäädäntöä ei ole. Mikäli Belgia haluaa palauttaa Kinshasaan henkilön, jolla ei ole Kongon passia, Belgian maahanmuuttoviranomaiset ovat yhteydessä Kongon viranomaisiin: joko keskushallinto tai lähetystö myöntää turvapaikanhakijalle kulkuluvan maahan palaamiseksi.[[13]](#footnote-13)

Maahantulosta ja rajamuodollisuuksista ovat Kongossa vastuussa seuraavat viranomaiset:

* *La Direction générale de migration* (DGM)[[14]](#footnote-14);
* *L'Office des douanes et accises* (OFIDA) [sittemmin *Direction générale des douanes et accises* (DGDA)[[15]](#footnote-15)];
* *L'Office congolais de contrôle* (OCC)[[16]](#footnote-16);
* *Le Service d'hygiène publique*.[[17]](#footnote-17)

Näiden lisäksi hiljattain perustettu Kongon kansallisen poliisin rajaturvallisuudesta vastaava osasto (*la Direction Centrale de la Police des Frontières de la Police Nationale Congolaise*) auttaa tarvittaessa em. viranomaisia fyysisen rajaturvallisuuden ylläpitämisestä. Joissain tapauksissa myös Kongon tiedustelupalvelun (*Agence nationale de renseignements,* ANR) edustajat saattavat olla lentokentällä vastassa palaajia.[[18]](#footnote-18)

Belgian maahanmuuttoviranomaisten mukaan pakkopalautustapauksissa DGM ottaa vastaan palaajat Kinshasan Ndjilin lentokentällä varmistuakseen palaajien henkilöllisyydestä. Joissain tapauksissa myös ANR tarkistaa palaajien henkilöllisyyden. Lähtökohtaisesti lentomatkustajia ei kuulustella saapumisen yhteydessä, mutta Belgian viranomaisten palauttamat henkilöt saattavat joutua erityistarkastusten kohteiksi. Mikäli palaaja on Kongon viranomaisten erityisen mielenkiinnon kohteena ns. julkiseen rauhaan liittyvistä syistä, häntä saatetaan kuulustella erikseen. Erityisten palautuslentojen matkustajat joutuvat yleensä ANR:n lisäkuulusteluihin maahanmuuttoviranomaisten vastaanoton jälkeen, mutta kaikki kuulustellut on vapautettu vuorokauden kuluessa maahan saapumisesta, eivätkä Belgian maahanmuuttoviranomaisten pidä tällaista menettelyä uhkana henkilön turvallisuudelle ja koskemattomuudelle. Kaikki Belgian viranomaisten pakkopalautuksen kohteeksi joutuneet henkilöt joutuvat niin ikään DGM:n haastateltaviksi palatessaan, mutta kyse on rutiinimenettelystä. Haastattelun jälkeen henkilö pääsee lähtemään ongelmitta.[[19]](#footnote-19)

CEDOCA:n raportin mukaan useita kongolaisia ihmisoikeus- ja kansalaisjärjestöjä haastateltiin aiemman raportin (6/2019) laatimisen yhteydessä. Tuolloin tunnetut paikalliset ihmisoikeusjärjestöt eivät olleet saaneet tietoonsa palaajiin kohdistuneita oikeudenloukkauksia. Myöskään muut CEDOCA:n konsultoimat lähteet eivät olleet tunnistaneet palaajiin kohdistuvia riskejä tai uhkatekijöitä. Vain yhdessä tapauksessa IOM:n Kinshasassa toimiva edustaja oli kuullut Belgiasta palanneeseen kongolaiseen kohdistuneista ongelmista tämän kerrottua yhteyksistään ANR-tiedustelupalveluun. CEDOCA:lla ei kuitenkaan ollut syyskuussa 2022 tiedossaan, mitä em. henkilölle oli tapahtunut sittemmin. Alankomaiden viranomaisten joulukuussa 2019 julkaiseman raportin mukaan joitain Kongoon palanneita henkilöitä on palautettu takaisin lähtömaahansa (oletettavasti Alankomaat), mutta ei ole olemassa viitteitä siitä, että palaajia olisi kaltoinkohdeltu. Myöskään IOM:n tai muiden Kongon tilannetta palaajien näkökulmasta tarkkailevien tahojen mukaan varsinkaan vapaaehtoisesti Kongoon palanneiden henkilöiden kohdalla maahan paluu ei ole tuottanut ongelmia; samanlaisia raportteja on olemassa myös pakkopalautettujen osalta. Toukokuussa 2021 CEDOCA oli yhteydessä Kinshasassa toimivaan ihmisoikeusjärjestöön (the Bill Clinton Foundation for Peace/ FBCP), joka seuraa Kinshasan Ndjilin lentokentälle palaavien henkilöiden kohtelua. Järjestön edustajan mukaan hallinnon vaihtumisen (Félix Tshisekedin presidenttikausi) jälkeen ulkomailla kielteisen turvapaikkapäätöksen saaneiden henkilöiden paluu Kongoon ei ole ”enää” aiheuttanut ongelmia. Toisin kuin aikaisemman (Joseph Kabilan) hallinnon aikaan, enää ei raportoida tiedustelupalvelun suorittamia palaajiin kohdistuvia pidätyksiä, eikä Kinshasan pidätyskeskuksissa ole näillä perusteilla/tällä profiililla pidätettyjä henkilöitä. Myöskään keskeiset ihmisoikeustarkkailijat (Amnesty International, Human Rights Watch tai Yhdysvaltain ulkoasiainministeriö USDOS) eivät raportoineet palaajiin kohdistuneista oikeudenloukkauksista vuosien 2019-2021 vuosi- tai muissa raporteissaan.[[20]](#footnote-20)

CEDOCA:n vuoden 2022 raporttipäivityksessä viitataan Frontexin ”European Return Liaison Officer” -paluuyhteyshenkilöön, joka toteaa olevansa paikalla kaikkien paluulentojen saapuessa Kinshasaan ja vakuuttaa, ettei maahan saapuvilla kongolaisilla ole minkäänlaisia ongelmia viranomaisten kanssa.[[21]](#footnote-21)

Yhdysvaltain ulkoasiainministeriön vuoden 2023 tapahtumia tarkastelevan ihmisoikeusraportin mukaan Kongon hallitus rajoitti kuitenkin joskus kansalaisten liikkumiseen ja matkustamiseen liittyviä vapauksia ja oikeuksia. Vuoden 2023 aikana raportoitiin joitakin korkean profiilin poliittisiin vaikuttajiin kohdistuneita liikkumisvapauden rajoituksia maan sisäisessä liikkumisessa. Valtion turvallisuusjoukkojen edustajat vaativat joskus maan sisäisiä matkustajia esittämään viranomaisen myöntämän matkustusmääräyksen, vaikka laki ei edellytä tällaisen asiakirjan esittämistä. Turvallisuusjoukot pidättivät ja vaativat joskus lahjuksia ilman matkustusmääräyksiä matkustaneilta henkilöiltä. Matkustamista maan ulkopuolelle vaikeuttivat vuonna 2023 julkishallinnolliset puutteet, jotka estivät joitakin matkustajia saamasta passia ja näin lähtemästä maasta. Virkaa tekevät ja entiset hallituksen virkamiehet joutuivat pyytämään ANR:ltä lupaa maasta poistumiseen. Joissain tapauksissa ANR ei reagoinut pyyntöihin ajoissa tai kieltäytyi ensin myöntämästä lupaa maasta poistumiseen, erityisesti joidenkin korkean profiilin hallituskriitikoiden tapauksissa.[[22]](#footnote-22)

Iso-Britannian sisäasiainministeriön (UK Home Office) syyskuussa 2023 julkaisemassa, kielteisen turvapaikkapäätöksen Britanniassa saaneiden kongolaisten turvapaikanhakijoiden tilannetta ja kotimaahan palaamista käsittelevässä linjaus- ja maatietoraportissa viitataan niin ikään CEDOCA:n syyskuussa 2022 julkaisemaan raporttiin; myöskään brittiviranomaiset eivät ole löytäneet CEDOCA:n raportista poikkeavaa tietoa maahan palaajien kohtelusta.[[23]](#footnote-23)

Ks. myös tämän vastauksen kohdat 1 ja 3.

# Millä tavalla pitkään poissaolo Kongon demokraattisesta tasavallasta vaikuttaa henkilön profiloitumiseen ympäröivän yhteiskunnan tai viranomaisten silmissä kotimaassaan?

Freedom House -järjestö huomauttaa vuotta 2023 tarkastelevassa poliittisia ja kansalaisoikeuksia tarkastelevassa katsauksessaan, että (nykyisen) presidentti Tshisekedin hallinnon aikana joidenkin maanpaossa eläneiden poliitikkojen on sallittu palaavan maahan. Lisäksi joitakin opposition jäseniä on vapautettu vankiloista. Poliittisten puolueiden virkamiehet kohtasivat kuitenkin edelleen kostotoimia kritisoidessaan hallitusta.[[24]](#footnote-24)

Tshisekedi toteutti syyskuussa 2019 virallisen vierailun Belgiaan. Vierailun aikana Tshisekedi kehotti kongolaisdiasporaa palaamaan kotimaahan. Tshisekedi vietti itsekin aikanaan osan elämästään Belgiassa poliittisena pakolaisena isänsä Étienne Tshisekedin mukana. Tshisekedi sanoi ymmärtävänsä paluun vievän aikaa, koska diasporan jäsenillä on ammatillisia sitoumuksia ja perhevelvollisuuksia Belgiassa.[[25]](#footnote-25) Ensimmäisellä valtiovierailullaan Kongon tasavaltaan helmikuussa 2019 Tshisekedi kehotti ”kymmeniä tuhansia poliittisia maanpakolaisia” palaamaan kotiin ja sanoi, että kaikkia tarvitaan Kongossa. Valtakautensa alussa, vuoden 2019 alkupuolella Tshisekedi armahti noin 700 poliittista vankia, jotka oli vangittu hänen edeltäjänsä Joseph Kabilan valtakaudella.[[26]](#footnote-26)

Kinshasan yliopiston sosiologian professori José Bazonzi, joka on tutkinut Kongon itäosista Kinshasaan maan sisäisesti siirtyneiden yhteisöjä totesi Tanskan maahanmuuttoviraston (DIS) haastattelussa (8.8.2022), että vaikka Kinshasaan idästä muuttavat eivät olekaan ulkomailta palaajia, heitä voidaan pitää ”ulkomaalaisina”, etenkin jos nämä eivät puhu lingalaa tai maan virallista kieltä ranskaa. Perheenjäsenet (lue: perheen ja suvun jäsenet) muodostavat Kinshasassa tärkeimmän sosiaalisen verkoston silloin kun yhteydet ovat vakiintuneet ja niitä on pidetty hyvin yllä. Solidaarisuus aktivoituu vain, jos nämä siteet on säilytetty. Perhe voi myös päättää evätä avun ja katkaista siteet, jos muuttaja ei ole pystynyt ylläpitämään hyviä suhteita perheeseensä. Kinshasaan muuttavalla tulisi olla vähintäänkin etukäteiskontakteja paikallisiin yhteisöihin apua saadakseen. Integroitumista edesauttaa Kinshasassa mahdollisesti asuva omaan etniseen ryhmään kuuluvien yhteisö, mutta avunsaanti edellyttää, että yhteisöllä on resursseja ja henkilöllä mahdollisimman luotettavat yhteydet yhteisöön. Kinshasaan integroitumisessa on suuria vaikeuksia, jos henkilöllä ei ole sosiaalisia verkostoja kaupungissa. Perhe (lue: perhe ja suku) ja kirkko toimivat keskeisinä ”epävirallisen sosiaaliturvan” tarjoajina. Kinshasassa on myös yhteisöllisiä apuverkostoja ”mutuelles” (engl. ”mutuals”), jotka ovat eräänlaisia eri ryhmien kulttuuriyhteisöjä, joihin uudella tulokkaalla on oikeus tulla jäseneksi. Ne toimivat jäsenten säännöllisten tai satunnaisten rahasuoritusten turvin, mutta pääasiassa ne perustuvat ”arvokkaiden” jäsentensä eli poliitikkojen ja liikemiesten jne. anteliaisuuteen. Tarjottava apu riippuu uudesta henkilöstä saadusta vaikutelmasta ja avuliaisuudesta sekä kyseisen kulttuuriyhdistyksen taustalla olevan yhteisön verkostoista ja varoista.[[27]](#footnote-27)

Entisen presidentti Kabilan valtakaudella Kongossa toteutettiin (vuodesta 2006 2010-luvun lopulle asti) yhdessä Belgian kanssa useita kampanjoita (näytelmät, televisiolähetykset) maastamuuton ehkäisemiseksi.[[28]](#footnote-28) Tällaisia kampanjoita ei ole CEDOCA:n saaman tiedon (12/2019) mukaan sittemmin järjestetty.[[29]](#footnote-29)

Ks. lisäksi tämän vastauksen kohdat 1 ja 2.

## Lähteet

ADIAC (Agence D’information D’Afrique Centrale) 17.11.2022. *Immigration : augmentation de demandes d'asile des Congolais en Belgique*. <https://www.adiac-congo.com/content/immigration-augmentation-de-demandes-dasile-des-congolais-en-belgique-143061> (käyty 5.7.2024).

Al Jazeera 14.3.2019. *DRC President Tshisekedi pardons about 700 political prisoners.* <https://www.aljazeera.com/news/2019/3/14/drc-president-tshisekedi-pardons-about-700-political-prisoners> (käyty 3.7.2024).

CAS-INFO.CA 19.9.2019. *Félix Tshisekedi à la diaspora congolaise: ‘’prenez votre temps mais n’oubliez pas de rentrer dans votre pays’’*. <https://cas-info.ca/felix-tshisekedi-a-la-diaspora-congolaise-prenez-votre-temps-mais-noubliez-pas-de-rentrer-dans-votre-pays/> (käyty 4.7.2024).

CGRA (le Commissariat général aux réfugiés et aux apatrides) / CEDOCA (le Centre de documentation et de recherches)

27.9.2022. *Le traitement réservé par les autorités nationales à leurs ressortissants de retour dans le pays.* <https://www.cgra.be/sites/default/files/rapporten/coi_focus_rdc._le_traitement_reserve_par_les_autorites_nationales_20220927_0.pdf> (käyty 24.6.2024).

23.7.2021. *The treatment of their nationals returning to the country by the national authorities.* <https://www.cgrs.be/sites/default/files/rapporten/coi_focus_rdc._the_treatment_of_their_nationals_returning_to_the_country_by_the_national_authorities_20210723.pdf> (käyty 24.6.2024).

Congo (Democratic Republic of the) 2005 (rev. 2011) / Constitute Project 2012. *Constitution.* <https://www.constituteproject.org/constitution/Democratic_Republic_of_the_Congo_2011> (käyty 24.6.2024).

DIS (Danish Immigration Service) 10/2022. *Democratic Republic of the Congo. Sosioeconomic conditions in Kinshasa.* <https://us.dk/media/10550/notat-drc-kinshasa.pdf> (käyty 4.7.2024).

EMN (European Migration Network) / Belgium [päiväämätön]*. Etude de la migration congolaise (Centre).* <https://emnbelgium.be/fr/publication/etude-de-la-migration-congolaise-centre> (käyty 25.6.2024).

Freedom House 25.4.2024. *Freedom in the World 2024 - Democratic Republic of the Congo.* <https://freedomhouse.org/country/democratic-republic-congo/freedom-world/2024> (käyty 2.7.2024).

Justice & Paix 15.2.2019. *Les causes profondes de migration: l’exemple de la RD Congo.* <https://www.justicepaix.be/les-causes-profondes-de-migration-l-exemple-de-la-rd-congo/> (käyty 25.6.2024).

Ministerie van Buitenlandse Zaken 10/2021. *Algemeen Ambtsbericht Democratische Republiek Congo*. <https://open.overheid.nl/documenten/ronl-4f23f3c3-2c23-4259-8039-ba054acc51e5/pdf> (käyty 4.7.2024).

RTBF (Radio Télévision Belge de la Communauté Française) 18.9.2019. *Plus de 4000 personnes ont réservé un accueil triomphal à Félix Tshisekedi au Palais 12*. <https://www.rtbf.be/article/les-congolais-de-belgique-attendent-felix-tshisekedi-au-heysel-10318620> (käyty 4.7.2024).

Schoonvaere, Quentin / Groupe d’étude de démographie appliquée (UCL) / Centre pour l’égalité des chances et la lutte contre le racisme 2010. *Etude de la migration congolaise et de son impact sur la présence congolaise en Belgique.* <https://emnbelgium.be/sites/default/files/publications/migration_congolaise_en_belgique.pdf> (käyty 25.6.2024).

UK Home Office

11/2023. *Country Policy and Information Note DRC: Opposition to the government.* <https://assets.publishing.service.gov.uk/media/655362fc4ac0e1001277d806/COD+CPIN+Opposition+to+the+Government.pdf>(käyty 1.7.2024).

9/2023. *Country Policy and Information Note Country: Congo (Democratic Republic of) - Unsuccessful Asylum seekers.*<https://assets.publishing.service.gov.uk/media/65017d6b572780000d251a67/COD+CPIN+Unsuccessful+asylum+seekers.pdf>(käyty 1.7.2024).

UNHCR (United Nations High Commissioner for Refugees)

14.6.2024. *Democratic Republic of the Congo. DRC at a glance as of 31 May 2024.* [kartta ja taulukko]. <https://data.unhcr.org/en/documents/details/109279> (käyty 2.7.2024).

2/2024. *Democratic Republic of the Congo.* <https://reporting.unhcr.org/operational/operations/democratic-republic-congo> (käyty 24.6.2024).

UN OHCHR (United Nations Office of the High Commissioner for Human Rights) [päiväämätön]. *International Covenant on Civil and Political Rights.* <https://www.ohchr.org/en/instruments-mechanisms/instruments/international-covenant-civil-and-political-rights> (käyty 25.6.2024).

UNTC (United Nations Treaty Collection) 25.6.2024. *Chapter IV Human Rights. 4. International Covenant on Civil and Political Rights.* <https://treaties.un.org/Pages/ViewDetails.aspx?src=TREATY&mtdsg_no=IV-4&chapter=4&clang=_en> (käyty 25.6.2024).

USDOS (United States Department of State) 22.4.2024. *2023 Country Reports on Human Rights Practices. Democratic Republic of the Congo.* <https://www.state.gov/reports/2023-country-reports-on-human-rights-practices/democratic-republic-of-the-congo/> (käyty 25.6.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Tässä vastauksessa käytetään Kongon demokraattisesta tasavallasta jatkossa lyhyempää nimitystä ”Kongo”. [↑](#footnote-ref-1)
2. CEDOCA:n kotisivut <https://www.cgrs.be/en/country-information?field_rapport_country_tid_1=980&field_rapport_thema_tid=All> (käyty 1.7.2024). [↑](#footnote-ref-2)
3. UNHCR 2/2024. Ks. myös CGRA/CEDOCA 27.9.2022, s. 5 ja UNHCR 14.6.2024 [[kartta ja taulukko]. [↑](#footnote-ref-3)
4. CGRA/CEDOCA 27.9.2022, s. 5; EMN / Belgium [päiväämätön]; Schoonvaere Groupe d’étude de démographie appliquée (UCL) / Centre pour l’égalité des chances et la lutte contre le racisme 2010. [↑](#footnote-ref-4)
5. CGRA/CEDOCA 27.9.2022, s. 5; Justice & Paix 15.2.2019. [↑](#footnote-ref-5)
6. UNHCR 14.6.2024 [kartta ja taulukko]. [↑](#footnote-ref-6)
7. ADIAC 17.11.2022. [↑](#footnote-ref-7)
8. Ministerie van Buitenlandse Zaken 10/2021, s. 103. [↑](#footnote-ref-8)
9. USDOS 22.4.2024. [↑](#footnote-ref-9)
10. Congo (Democratic Republic of the) 2005 (rev. 2011) / Constitute Project 2012. [↑](#footnote-ref-10)
11. UNTC 25.6.2024. [↑](#footnote-ref-11)
12. UN OHCHR [päiväämätön]. [↑](#footnote-ref-12)
13. CGRA/CEDOCA 27.9.2022, s. 6-7. [↑](#footnote-ref-13)
14. Paikallinen maahanmuuttovirasto. [↑](#footnote-ref-14)
15. Tulli- ja valmisteveroasioiden pääosasto. Lisätietoja ks. <https://douane.gouv.cd/> (käyty 4.7.2024). [↑](#footnote-ref-15)
16. OCC on organisaatio, joka valvoo tuotteiden laatua, määrää ja vaatimustenmukaisuutta kaikkialla Kongossa. Organisaation verkkosivuille ei päässyt tätä vastausta tehdessä. [↑](#footnote-ref-16)
17. CGRA/CEDOCA 27.9.2022, s. 8-9. [↑](#footnote-ref-17)
18. CGRA/CEDOCA 27.9.2022, s. 8-10. [↑](#footnote-ref-18)
19. CGRA/CEDOCA 23.7.2021, s. 10-11. [↑](#footnote-ref-19)
20. CGRA/CEDOCA 23.7.2021, s. 11-12. [↑](#footnote-ref-20)
21. CGRA/CEDOCA 27.9.2022, s. 10-11. [↑](#footnote-ref-21)
22. USDOS 22.4.2024. [↑](#footnote-ref-22)
23. UK Home Office 9/2023, s. 10-11. [↑](#footnote-ref-23)
24. Freedom House 25.4.2024. [↑](#footnote-ref-24)
25. CAS-INFO.CA 19.9.2019. Ks. myös RTBF 18.9.2019. [↑](#footnote-ref-25)
26. Al Jazeera 14.3.2019. [↑](#footnote-ref-26)
27. DIS (Danish Immigration Service) 10/2022, s. 47-48. [↑](#footnote-ref-27)
28. CGRA/CEDOCA 27.9.2022, s. 5–6. Useita alkuperäislähteitä, ml: Congo One 21.05.2006. <http://congoone-afrikblog.canalblog.com/archives/2006/05/21/1924904.html>; Le Potentiel 19.07.2006. *Congo-Kinshasa: Mme Katarina Smits : « La société congolaise tient sur les femmes; si elles n'étaient pas là, la situation serait pire en RDC».* Saatavilla AllAfrica-tietokannasta: <https://fr.allafrica.com/stories/200607181110.html>. [↑](#footnote-ref-28)
29. CGRA/CEDOCA 27.9.2022, s. 6. Alkuperäislähde: Maahanmuuttoviranomaisen sähköposti 10.12.2019. [↑](#footnote-ref-29)